**Dikson** eli **Dickson** (ven. Диксон) on kaupunkityyppinen taajama ja satama Karanmeren rannalla Pohjois-Siperiassa, Jenisein estuaarin edustalla, Krasnojarskin aluepiirissä. Taajama sijaitsee osittain noin 25 km2 suuruisella, noin 50 metrin korkeuteen kohoavalla  Diksoninsaarella ja osittain mantereella Taimyrin niemimaan länsireunalla, noin 1,5 kilometrin levyisen salmen itäpuolella.

Paikkakunnan väkiluku on viime vuosikymmeninä vähentynyt, vuonna 1989 asukkaita oli 4 449. Vuoden 2010 väestönlaskennassa asukasluku oli enää 676. Vuonna 2011 asukkaita oli 638.

Dikson on Venäjän pohjoisin satama ja yksi maailman pohjoisimmista asutuista paikoista. Diksoninsaarella sijaitsee Diksonin lentoasema. Se on noin 5 km mantereella sijaitsevan taajamanosan länsipuolella ja noin kilometri saaren asututuksesta pohjoiseen. Diksonissa on myös kotiseutumuseo, kalanjalostamo ja muistomerkit napaseudun tutkija Nikifor Begitševille (Никифор А. Бегичев) sekä venäläisille merimiehille, jotka menehtyivät vuonna 1942 venäläisen jäänmurtajan taistelussa saksalaisristeilijä Admiral Scheeriä vastaan.  Saksalaisristeilijä vaurioitti satamaa ja siellä olleita aluksia. Keskiyön aurinko (arktinen päivä) kestää täällä kolme kuukautta, talvella hämärätön yö noin kuukauden.*lähde?*

Historiaa
---------

Neuvostoliiton postimerkki Diksonin taajaman kunniaksi (1965)
Diksonin taajaman sijainti Diksoninsaarella ja mantereella
Venäläislähteiden mukaan pomoreita saapui seudulle ilmeisesti 1600-luvun alkupuolella. 1700-luvulla paikkakunnalle annettiin oma nimi. Vuonna 1875 Adolf Erik Nordenskiöld purjehti Diksoniin ensi kerran ja vuonna 1878 hän nimesi saaren uudelleen Koillisväylän purjehduksellaan retkikuntiensa rahoittajan, ruotsalaisen suurliikemiehen Oskar Dicksonin (1823-1897) mukaan. 

Dikson syntyi 1915 saarelle perustetun arktisen radiolähetinaseman ympärille. Vuodesta 1916 siellä on sijainnut radioteitse havaintonsa välittänyt hydrometeorologinen asema, joka laajeni 1930-luvulla radioluotausasemaksi ja geofysikaaliseksi observatorioksi. Myös sataman rakennustyöt ajoittuivat 1930-luvulle. Vuonna 1935 mantereen puolelle rakennettiin Diksonin satama osana Pohjoisen meritien eli Koillisväylän hyödyntämiseen tähdännyttä hanketta (*Glavsewmorput*). Vuonna 1956 Dikson sai kaupunkityyppisen taajaman aseman.  Diksonin satama toimii nykyäänkin eräänä huoltoreittinä seudulle ja sitä pidetään yllä eräänä Koillisväylän satamista.

### Seudun 2020-luvun kaivoshankkeet ja niiden liikenne

Noin 40 kilometriä Diksonin taajaman eteläpuolelle on 2020-luvulla rakenteilla suuri maakaasun ja -öljyn lastaussatama Buhta Sever, jonka kautta erityisesti Rosneft Vostok Oil -tytäryrityksineen pyrkii laivaamaan laajoilta Jenisein alajuoksun varren kaasu- ja öljykentiltä porattavia kaivannaisia. Diksonin kautta tapahtuvaa liikennettä lisää myös toinen rakenteilla oleva mittava kaivoshanke. Taajamasta 110 kilometriä kaakkoon sijaitsee Syradasain (Syradasaiskojen) hiiliesiintymä, jonne työkierron työntekijät lennätetään ainakin kaivosalueen rakennustöiden alkuvaiheessa Diksonin lentoaseman kautta, josta matka jatkuu helikoptereilla tai autoilla. Hiilikaivoksen tarpeisiin on rakenteilla Diksonin satamaan kuuluva Jenisein terminaali, jonka ensimmäinen vaihe on suunniteltu otettavaksi käyttöön 2024. Päätös suunnitellusta, hiilikaivosaluetta palvelevan Taimyrin lentoaseman rakentamisesta tehdään myöhemmin.

Lähteet
-------

1. ↑  Eksonyymit: Dikson Kotimaisten kielten keskus
2. 1 2 3 4 5 6  Dikson *Geografitšeskaja entsiklopedija -kokoelmatietosanakirjan verkkoartikkelit*. Viitattu 15.1.2014. (venäjäksi)
3. 1 2  Dikson (Suuren neuvostotietosanakirjan eli Bolšaja sovetskaja entsiklopedijan (BSE) artikkelin verkkoversio)  1969—1978. dic.academic.ru. Viitattu 15.1.2014. (venäjäksi)
4. ↑  Federalnaja služba gosudarstvennoi statistiki (Venäjän federaation tilastovirasto), www.gks.ru: Vserossijskaja perepis naselenija 2010. Tom 1. Tšislennost i razmeštšenije naselenija. (Koko Venäjän kattava väestönlaskenta 2010. Osa 1. Väestön lukumäärä ja jakauma. Taulukko 11 (MS Excel-taulukko))  2012. Moskova:  ИИЦ «Статистика России».  Arkistoitu 15.3.2013. Viitattu 15.1.2014. (venäjäksi)
5. ↑  O Diksone: Obštšije svedenija *dikson-taimyr.ru*. Viitattu 25.3.2024. (venäjäksi)
6. ↑  UODD. Dikson Airport skyvector.com. Viitattu 25.3.2024. (englanniksi)
7. 1 2  Dikson Northern Sea Route Information Office, arctic-lio.com.  Arkistoitu 1.12.2017. Viitattu 3.9.2016. (englanniksi)
8. ↑  Atle Staalesen: The tiny Russian Arctic town of Dikson is set to see a major new port for oil shipping *arctictoday.com*.  14.12.2020. Viitattu 25.3.2024. (englanniksi)
9. ↑  Atle Staalesen: Here comes Russia's biggest Arctic oil terminal *thebarentsobserver.com*.  26.5.2021. Viitattu 25.3.2024. (englanniksi)
10. ↑  Atle Staalesen: Russian Arctic coal is looking for way out of sanctions *thebarentsobserver.com*.  18.10.2022. Viitattu 25.3.2024. (englanniksi)
11. ↑  AEON yet to decide on airfield for the Syradasai coal project, will use Dikson airport *interfax.com*.  29.6.2023. Viitattu 25.3.2024. (englanniksi)
12. 1 2 3  About the project (Project to develop the Syradasaiskoye deposit) Northern Star, arctic-energy.com. Viitattu 25.3.2024. (englanniksi)
13. ↑  Syradasayskoye coal deposit’s terminal Phase 1 to be commissioned in 2024  16.10.2023. portnews.ru. Viitattu 25.3.2024. (englanniksi)
14. ↑  The Severnaya Zvezda Company has completed the construction of a cargo berth at the Yenisey terminal in Taimyr *ensib.ru*.  19.12.2023. Viitattu 25.3.2024. (englanniksi)

Aiheesta muualla
----------------

* Autonomisen piirikunnan sivuston sivu taajamasta (Arkistoitu – Internet Archive) (venäjäksi) (taimyr24.ru)
* Крещение на Диксоне (venäjäksi) (vokrugsveta.com)
* Diksonin epävirallinen sivusto (Arkistoitu – Internet Archive) (venäjäksi)
* Ilmastotilastoja (venäjäksi) (pogodaiklimat.ru)
* Climatological Information for Dikson Island, Russia (Arkistoitu – Internet Archive) (englanniksi) (hko.gov.hk)